钦定古今图书集成/理学汇编/学行典/第203卷 > 周家庆
## 钦定古今图书集成/理学汇编/学行典/第203卷 > 周家庆

按《溧水县志》：“周家庆，字承善，仙坛乡荷塘人。父尚礼，
邑庠生，早卒，事母沈氏以孝闻。母尝病笃，百药不瘳，
庆衣不解带，水不入口，彻夜祈斗，愿以身代。恍惚梦
有人骑白象而来曰：‘尔心可嘉，增母寿一纪’。又梦一
女人以盏水洒母面，又洒庆面曰：‘令汝母子同寿’。觉
而母忽清凉，沈痾立起。庆自忖曰：‘梦乘象者，必五台
山文殊佛也’。”誓往谒谢，冒险至山。时有夜台禅师，名
重朝野，每夜必周游五台。一见庆至，摩顶受记曰：“汝
一点孩心，来得清净，子母俱全。”同人数百，一无所语。
庆又忖曰：“以水洒面者，或南海观音耶？”即乘筏渡南
海，黑夜至舍身岩，跪祝海神曰：“庆远历山海者，为祈
母寿耳。愿见海灯，兆母寿数。”跪至丙夜，果见波涛上
灯大如月者七。庆又叩曰：“岂母寿止七袠耶？愿求其
馀。”后又见灯小如星者九，因拜谢之。后母果七十九
龄无疾而终。于是庆日究佛道变化之繇。其后庆亦
七十九龄无疾而终，正应梦中母子同寿之数。前后
邑大夫闻而异之，俱旌其孝云。